Tretten omkom da tre falt over folkemengde på Madeira
ARTIKKELEN ER OVER ETT ÅR GAMMEL Tragedien skjedde ved 12-tiden lokal tid. En stor folkemengde var samlet i forbindelse med en katolsk festival i landsbyen Monte, utenfor den portugisiske øyas hovedstad Funchal. To barn er blant de omkomne. Av de 13 som mistet livet, skal 10 ha dødd på stedet, ifølge portugisiske myndigheter. For syv av de skadede er tilstanden alvorlig. Presidenten i det regionale styret, Miguel Albuquerque, kunngjorde tallene i et ekstraordinært møte klokken 17.30 samme dag. Utenlandske turister skal være blant de skadede, ifølge den regionale helseministeren Pedro Ramos, skriver Reuters. Deriblant personer fra Tyskland, Frankrike og Ungarn. Det vil bli holdt tre dagers sorg i regionen.En video som sirkulerer på sosiale medier viser hvordan treet krasjer ned på en plass full av folk som nyter solskinnet under festivalen. Treet skal ha falt på en bod som solgte stearinlys. – Det var fryktelig, det skjedde så plutselig, forteller øyenvitnet Xavier Nunes til tv-kanalen SIC. Nossa Senhora, «Vår Frue», som markerer Jomfru Marias overgang til himmelen, regnes som den største festivalen på den populære ferieøya, og tiltrekker seg store folkemengder. – Jeg uttrykker mine kondolanser til ofrene i ulykken på Madeira. Mine følelser går til ofrenes familie og venner", skriver statsminister António Costa på Twitter.Årsaken til at treet veltet er ikke kjent. Imidlertid opplyser øyenvitner til portugisisk media at treet skal ha vært mer enn 200 år gammelt. Vitner på stedet som den portugisiske tv-kanalen RTP har snakket med forteller at treet hadde vært bundet sammen med et tau i flere år. Allerede i 2014 skal myndighetene ha blitt advart om om at treet kunne utgjøre fare for personer. I mars skrev Funchal News om en gren som falt like ved siden av en cafe i landsbyen. Ifølge avisen var det ikke første gang noe slikt skjedde. Portugal har hatt et tøft år. Denne sommeren er landet blitt ridd av store skogbranner, som drepte 64 mennesker i juni, ifølge Reuters.
Myndighetene på Madeira erklærer tre dagers sorg etter at 13 personer mistet livet og 52 ble skadet av et massivt tre som falt over en folkemengde under en religiøs festival tirsdag.